Projekts

**Ministru kabineta noteikumu projekta   
“Grozījumi Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem””   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta noteikumu projekts  “Grozījumi Ministru kabineta 2008.gada 25.augusta noteikumos Nr.677 “Noteikumi par iedzīvotāju ienākuma nodokļa paziņojumiem”” (turpmāk - noteikumu projekts) izdots saskaņā ar likuma “Par iedzīvotāju ienākuma nodokli” 38.panta otro daļu un izstrādāts atbilstoši likuma “Par iedzīvotāju ienākuma nodokli” 9.panta pirmās daļas 44.punkta, 12.panta 1.2daļas , 17.panta 7.3daļas un pārejas noteikumu 44. un 52.punkta regulējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Saskaņā ar likuma “Grozījumi likumā “Par iedzīvotāju ienākuma nodokli””, kas pieņemts Saeimā 2015.gada 30.novembrī un stājās spēkā 2016.gada 1.janvārī, 8.pantu likuma “Par iedzīvotāju ienākuma nodokli” 12.pants papildināts ar jaunu 1.2daļu, kurā noteikts, ka maksātāja gada diferencētā neapliekamā minimuma apmēra noteikšanai ņem vērā visus maksātāja gada ienākumus, izņemot šā likuma 9.pantā minētos neapliekamos ienākumus. Lai noteiktu maksātāja gada diferencētā neapliekamā ienākuma apmēru, nepieciešams veikt grozījumus Ministru kabineta 2008.gada 25.augusta noteikumu Nr.677 “Noteikumi par iedzīvotāju ienākuma nodokļa paziņojumiem” (turpmāk – Ministru kabineta 2008.gada 25.augusta noteikumi Nr.677) 1.pielikuma “Paziņojums par fiziskai personai izmaksātajām summām” un 2.pielikuma “Paziņojums par fiziskajām personām izmaksātajām summām (kopsavilkums)” (turpmāk – 1. un 2.pielikums) tabulā “1.\*Ienākuma veida kodi” (turpmāk – tabula), papildinot to ar jaunu ienākuma veida kodu ar iedzīvotāju ienākuma nodokli neapliekamam ienākumam, kurus Nodarbinātības valsts aģentūra kvalificējusi par stipendijām vai atlīdzībām, atbilstoši likuma “Par iedzīvotāju ienākuma nodokli” pārejas noteikumu 52.punktam, un jaunu ienākuma veida kodu ar iedzīvotāju ienākuma nodokli neapliekamam ienākumam, kurus izmaksā no pašvaldības budžeta kā atlīdzību fiziskajai personai par sociālās aprūpes pakalpojuma – aprūpe mājās – sniegšanu, atbilstoši likuma “Par iedzīvotāju ienākuma nodokli” pārejas noteikumu 44.punktam. Minētās stipendijas vai atlīdzības, kā arī izmaksas no pašvaldības budžeta kā atlīdzību fiziskajai personai par sociālās aprūpes pakalpojuma – aprūpe mājās – sniegšanu, šobrīd paziņojumos par fiziskai personai izmaksātājiem ienākumiem norāda kopā ar citiem likuma “Par iedzīvotāju ienākuma nodokli” 9.pantā noteiktajiem neapliekamajiem ienākumiem.  2. Saskaņā ar likuma “Grozījumi likumā “Par iedzīvotāju ienākuma nodokli””, kas pieņemts Saeimā 2015.gada 29.oktobrī un stājās spēkā 2015.gada 3.decembrī, 1.pantu likuma “Par iedzīvotāju ienākuma nodokli” 9.panta pirmā daļa papildināta ar jaunu 44.punktu, kurā noteikts, ka gada apliekamajā ienākumā netiek ietvertas un ar nodokli netiek apliktas ar brīvprātīgā darba veikšanu saistīto personificēto izdevumu kompensācijas, kuras brīvprātīgā darba veicējam atbilstoši brīvprātīgā darba līguma noteikumiem sedz brīvprātīgā darba organizētāji. Saskaņā ar šā likumprojekta 3.pantu grozījumi attiecībā uz minēto normu stājas spēkā 2016.gada 1.janvārī.  Ņemot vērā, ka minētās kompensācijas par ēdināšanu, viesnīcu (naktsmītni), ceļa (transporta) izdevumiem, degvielu, apģērbu un apmācību ar iedzīvotāju ienākuma nodokli nav apliekamas Ministru kabineta noteikto normu ietvaros, ir nepieciešams papildināt Ministru kabineta 2008.gada 25.augusta noteikumu Nr.677 1. un 2.pielikuma tabulas 23.punkta aili “Ienākuma veida nosaukums”, lai varētu nodrošināt diferencētā neapliekamā minimuma apmēra noteikšanu.  3. Saskaņā ar likuma “Grozījumi likumā “Par iedzīvotāju ienākuma nodokli”” kas pieņemts Saeimā 2014.gada 17.decembrī un stājās spēkā 2015.gada 1.janvārī, 17.pantu likuma “Par iedzīvotāju ienākuma nodokli” 17.panta 7.3daļā noteikts, ka, gadam beidzoties, sezonas laukstrādnieku ienākuma izmaksātājs 15 dienu laikā pēc sezonas laukstrādnieku ienākuma nodokļa maksātāja pieprasījuma saņemšanas izsniedz viņam paziņojumu par fiziskajai personai izmaksātajām summām.  Likuma “Par iedzīvotāju ienākuma nodokli” 17.panta 7.3daļa (redakcijā, kas bija spēkā līdz 2014.gada 31.decembrim) noteica, ka sezonas laukstrādnieku ienākuma izmaksātājs paziņojumu par fiziskajai personai izmaksātajām summām (par sezonas laukstrādnieku ienākumu) nosūta Valsts ieņēmumu dienestam ne vēlāk kā taksācijas gadam sekojošā gada 1.februārī.  Ņemot vērā minētos grozījumus, turpmāk paziņojums par fiziskajai personai izmaksātajām summām par sezonas laukstrādnieku ienākumu Valsts ieņēmumu dienestā nav jāiesniedz, jo sezonas laukstrādnieku ienākuma izmaksātāja taksācijas gada laikā ievadītā informācija Lauku atbalsta dienesta informācijas sistēmā saskaņā ar likuma “Par iedzīvotāju ienākuma nodokli” 11.12panta sesto daļu un iesniegta Valsts ieņēmumu dienestā neietver administrēšanai nepieciešamu jaunu informāciju, kura tiek norādīta minētajā paziņojumā.  Tādējādi, izsniedzot paziņojumu par fiziskajai personai izmaksātajām summām pēc sezonas laukstrādnieku ienākuma nodokļa maksātāja pieprasījuma, sezonas laukstrādnieku ienākuma izmaksātājs turpmāk to norādīs kā darba algu ar ienākuma veida kodu “1001”. Tādēļ noteikumu projekts paredz svītrot 1. un 2.pielikumā 56.punktā ienākuma veidu “Sezonas laukstrādnieka ienākums” un kodu “1056”.  Noteikumu grozījumu mērķis ir nodrošināt detalizētāku informācijas saņemšanu par veiktajām izmaksām fiziskajām personām pa ienākuma veidiem atbilstoši likumā “Par iedzīvotāju ienākuma nodokli” noteiktajam, ko ņem vērā, nosakot diferencētā neapliekamā minimuma apmēru.  Noteikumu projekts paredz:   1. papildināt Ministru kabineta 2008.gada 25.augusta noteikumus Nr.677, nosakot, ka paziņojumu ailē “Neapliekamais minimums” norāda atbilstoši likuma “Par iedzīvotāju ienākuma nodokli” 12.panta pirmajai daļai taksācijas gadā piemēroto minimālo mēneša neapliekamo minimumu kopsummu, kā arī minēto noteikumu noslēguma jautājumos noteikt, ka ienākuma veida “Dividendes vai dividendēm pielīdzināms ienākums” kodu “3011” piemēro attiecībā uz izmaksātajām dividendēm, kuras aprēķinātas līdz 2009.gada 31.decembrim, jo šobrīd dividendes vai dividendēm pielīdzināms ienākums visos gadījumos ir ar nodokli apliekams ienākums, izņemot ienākumu no dividendēm, kuras aprēķinātas par laika periodu līdz 2009.gada 31.decembrim; 2. veikt šādas izmaiņas Ministru kabineta 2008.gada 25.augusta noteikumu Nr.677 1. un 2.pielikuma tabulā:   - papildināt tabulas 11.punkta aili “Ienākuma veida nosaukums” ar vārdiem “vai dividendēm pielīdzināms ienākums”;  - ņemot vērā, ka tabulas 12.punktā ailē “Mantojuma rezultātā gūtais ienākums” paredzēts norādīt autortiesību mantiniekiem izmaksāto ienākumu, noteikumu projektā ir precizēts tabulas 12.punkta ienākuma veida nosaukums, izsakot to redakcijā “Autoratlīdzība (honorārs), kuru izmaksā autortiesību mantiniekiem” un tādējādi precīzi definējot norādāmo informāciju;  - precizēt tabulas 15.punktu “Ienākums no nekustamā īpašuma atsavināšanas”, svītrojot ienākuma veida kodu “1015” un “3015”, jo juridiskajai personai, izmaksājot ienākumu no nekustamā īpašuma atsavināšanas, nodokli ienākuma izmaksas brīdī ir pienākums ieturēt tikai nerezidentam, savukārt informāciju par izmaksāto ienākumu nerezidentam Valsts ieņēmumu dienestā deklarē, iesniedzot iedzīvotāju ienākuma nodokļa pārskatu par fiziskās personas – nerezidenta – gūtajiem ienākumiem un samaksāto nodokli Latvijas Republikā;  - precizēt tabulas 23.punkta aili “Ienākuma veida nosaukums”, nosakot, ka ar ienākuma veida kodu “4023” norāda ar brīvprātīgā darba veikšanu saistīto personificēto izdevumu kompensācijas, kuras brīvprātīgā darba veicējam atbilstoši brīvprātīgā darba līguma noteikumiem sedz brīvprātīgā darba organizētāji (likuma “Par iedzīvotāju ienākuma nodokli” 9.panta pirmās daļas 44.punkta “a” apakšpunkts);  - svītrot tabulas 56.punktu, kas nosaka atsevišķu ienākuma veida kodu sezonas laukstrādniekiem;  - papildināt tabulu ar 57.punktu, nosakot ienākuma veida nosaukumu “Ienākumi, kurus Nodarbinātības valsts aģentūra kvalificējusi par stipendijām vai atlīdzībām (likuma “Par iedzīvotāju ienākuma nodokli” pārejas noteikumu 52.punkts)” un ienākuma veida kodu – 3057 (neapliekams ienākums);  - papildināt tabulu ar 58.punktu, nosakot ienākuma veida nosaukumu “Ienākumi, kas izmaksāti no pašvaldības budžeta kā atlīdzība fiziskajai personai par sociālās aprūpes pakalpojuma – aprūpe mājās – sniegšanu (likuma “Par iedzīvotāju ienākuma nodokli” pārejas noteikumu 44.punkts)” un ienākuma veida kodu – 3058 (neapliekams ienākums).  Izmaiņas Valsts ieņēmumu dienesta informācijas sistēmās nav nepieciešamas. |
| 3. | Projekta izstrādē iesaistītās institūcijas | Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Juridiskās personas un fiziskās personas, kuras reģistrējušās Valsts ieņēmumu dienestā kā saimnieciskās darbības veicējas un izmaksā fiziskām personām ienākumu. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, jo, pamatojoties uz likuma “Par iedzīvotāju ienākuma nodokli” 12.panta 1.2daļu, paziņojumā par fiziskajām personām izmaksātajām summām informācija par ar iedzīvotāju ienākuma nodokli neapliekamajiem ienākumiem, kurus Nodarbinātības valsts aģentūra kvalificējusi par stipendijām vai atlīdzībām, atbilstoši likuma “Par iedzīvotāju ienākuma nodokli” pārejas noteikumu 52.punktam jānorāda ar jaunu ienākuma veida kodu – 3057, attiecīgi informācija par ar iedzīvotāju ienākuma nodokli neapliekamajiem ienākumiem, kurus izmaksā no pašvaldības budžeta kā atlīdzību fiziskajai personai par sociālās aprūpes pakalpojuma – aprūpe mājās – sniegšanu, atbilstoši likuma “Par iedzīvotāju ienākuma nodokli” pārejas noteikumu 44.punktam jānorāda ar jaunu ienākuma veida kodu – 3058. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādi 2016.gada 5.februārī tika publicēta Finanšu ministrijas mājaslapā sadaļā “Sabiedrības līdzdalība”.  Noteikumu projekts pēc tā pieņemšanas tiks publicēts oficiālajā izdevumā “Latvijas Vēstnesis”, kā arī interneta portālā [www.likumi.lv](http://www.likumi.lv). |
| 2. | Sabiedrības līdzdalība projekta izstrādē | Par noteikumu projekta izstrādi atbilstoši Finanšu ministrijas mājaslapā ievietotajai informācijai pirms izsludināšanas Valsts sekretāru sanāksmē sabiedrības viedoklis nav saņemts. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Normatīvā akta izpildi nodrošinās Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Noteikumu projekta izpilde nepaplašina un nesašaurina Valsts ieņēmumu dienesta līdzšinējās funkcijas un uzdevumus, neietekmē pieejamos cilvēkresursus. Noteikumu projekts nenosaka jaunas institūcijas veidošanu vai institūciju reorganizāciju un likvidāciju. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Finanšu ministre D.Reizniece-Ozola

21.06.2016. 12.40

1425

Inese Riekstiņa

Valsts ieņēmumu dienesta

Nodokļu pārvaldes Fizisko personu

tiešo nodokļu metodikas daļas

Pirmās nodaļas galvenā nodokļu inspektore

67121816, fakss 67122947

[Inese.Riekstina@vid.gov.lv](mailto:Inese.Riekstina@vid.gov.lv)